Imtella' April 23, 2021 - Aġġornata 23 Ta' April, 2021 3:28pm Is-Suptretendent tas-Saħħa Pubblika, Charmaine Gauci, għamlitha ċara li għadu mhux il-waqt li jitneħħa l-obbligu tal-ilbies tal-maskri fil-pubbliku. Il-Professur Gauci qalet li l-ilbies tal-maskri qed inaqqas il-firxa tal-virus u indikat li dan l-obbligu se jibqa' fis-seħħ mill-inqas sakemm tintlaħaq l-immunità tal-popolazzjoni. Fil-bulettin mediku ta' kull ġimgħa, il-Professur Gauci rrapportat li bħalissa f'Malta hawn 4 każi tal-varjant tal-Afrika ta' Isfel u 3 każi tal-varjant tal-Brażil. Dwar il-varjant tal-Indja, il-Professur Gauci rrimarkat li s'issa ma nstab l-ebda każ f'Malta u l-pajjiż għandu l-kapaċità li jittestja għalih. Dwar il-każi tal-virus fl-iskejjel mindu reġgħu fetħu, il-Professur Gauci qalet li s'issa nstabu 7 ħaddiema fl-iskejjel li għandhom il-virus filwaqt li nstabu 28 każ fost l-istudenti. Il-Professur Gauci qalet iżda li ma kien hemm l-ebda clusters fl-iskejjel u fakkret li l-maġġoranza tal-ħaddiema fl-iskejjel huma mlaqqmin.